
_START_ARTICLE_
Gunnar Krohn
_START_PARAGRAPH_
Gunnar Georg Krohn (11. marts 1914 i Stubbekøbing – 18. december 2005) var en dansk modernistisk arkitekt, der sammen med Eigil Hartvig Rasmussen stiftede tegnestuen Krohn & Hartvig Rasmussen (fra 1988 KHR arkitekter)._NEWLINE_Hans forældre var blikkenslager, senere fabrikant Knud Valdemar Krohn og barneplejerske Ameta Marie Nørgaard Andersen. Han blev student fra Østersøgades Gymnasium 1933 og gik på Kunstakademiets Arkitektskole 1933-36 og 1939-40. Han vandt den lille guldmedalje 1941 (et Kongreshus i København)._NEWLINE_Krohn var ansat hos Edvard Thomsen og hos C.F. Møller i Århus 1939-46. Han havde egen tegnestue sammen med hustruen Bodil Krohn fra 1945 og var kompagnon med Eigil Hartvig Rasmussen fra 1946. Han deltog i Krohn & Hartvig Rasmussen med Knud Holscher m.fl. som medejere 1967-1980. Han var medlem af en række dommerkommitteer._NEWLINE_Han modtog Firenze-legatet 1940, Akademiets stipendium 1941; Zacharias Jacobsens Legat 1942, Gentofte Kommunes præmiering 1953 (eget hus, sammen med Bodil Krohn) og Bissens Præmie 1954 (sammen med Bodil Krohn)._NEWLINE_Han blev gift 1. gang 29. februar 1940 i København med arkitekt Bodil Merete Moltved (se Bodil Krohn) (12. februar 1915 i Skævinge – 26. januar 1979 i Herlev), datter af læge Johannes Georg Moltved og Ingeborg Julie Wiegandt. Ægteskabet blev opløst 1959, og han giftede sig 2. gang 2. april 1960 i Lyngby med fodterapeut Inge Margrethe Jensen (2. april 1921 i Århus), datter af murermester Jens Marius Andreas Jensen og Anna Margrethe Kjær.
_START_SECTION_
Sammen med Eigil Hartvig Rasmussen
_START_PARAGRAPH_
Se Krohn & Hartvig Rasmussen